पालिकेकडून १०२ उमेदवारांची निराशा

मुंबई : मराठीचा कैवार घेणाऱ्या शिवसेनेची महापालिकेत सत्ता असतानाही प्राथमिक-माध्यमिक शिक्षण मराठी माध्यमातून घेतल्यामुळे १०२ उमेदवारांना पालिकेत नोकरी नाकारण्यात आली आहे.

महापालिकेच्या शाळांसाठी शिक्षकांची भरतीप्रक्रिया सुरू असून ‘पवित्र पोर्टल’च्या माध्यमांतून निवडलेल्या १०२ उमेदवारांना शेवटच्या क्षणी नोकरी नाकारण्यात आली. पालिकेच्या इंग्रजी माध्यमाच्या शाळांसाठी दहावीपर्यंतचे शिक्षण इंग्रजीतूनच हवे, अशी अट असल्याचे शिक्षण विभागाचे म्हणणे आहे. मात्र या प्रकारामुळे मराठीतून शिकलेल्या या उमेदवारांची नोकरीची संधी हुकली आहे. इंग्रजी शाळांकडे पालकांचा कल वाढल्यामुळे पालिकेने काही वर्षांपूर्वी अर्ध इंग्रजी आणि संपूर्ण इंग्रजी माध्यमाच्या (मुंबई पब्लिक स्कूल) शाळा सुरू केल्या. या शाळांसाठी भरतीप्रक्रिया सुरू असून पवित्र पोर्टलद्वारे शिक्षकांच्या भरतीसाठी परीक्षा घेण्यात आल्या होत्या. त्यात उत्तीर्ण झालेल्या १०२ उमेदवारांची महापालिकेच्या इंग्रजी शाळांसाठी निवड करण्यात आली. मात्र या उमेदवारांना त्यांचे दहावीपर्यंतचे शिक्षण मराठीत असल्यामुळे इंग्रजी शाळेत त्यांची शिक्षक म्हणून नेमणूक करता येणार नाही असे कारण देण्यात आले.

डावलण्यात आलेल्या या उमेदवारांचे पदवी आणि पदव्युत्तर बीएडपर्यंतचे शिक्षण इंग्रजी माध्यमातूनच झाले आहे. मराठीचा उदोउदो करणाऱ्या शिवसेनेची महापालिकेत सत्ता असताना मराठी उमेदवारांना नोकरी नाकारल्यामुळे साहजिकच महाराष्ट्र नवनिर्माण सेनेने हा मुद्दा उचलून धरला आहे. त्यामुळे या मुद्दय़ावरून शिवसेना अडचणीत सापडली आहे.

पालिकेने भरतीबाबत काढलेल्या जाहिरातीत इंग्रजी माध्यमांच्या शाळांसाठी इंग्रजीमधून शिकलेले शिक्षक हवे असल्याची अट होती. मात्र राज्य सरकारच्या ‘पवित्र पोर्टल’च्या माध्यमातून या शिक्षकांची दिशाभूल झाल्याचा दावा पालिका प्रशासनाने केला आहे. त्यामुळे आता या मुद्दय़ावरून आरोप प्रत्यारोपही सुरू झाले आहेत. या शिक्षकांनी पालिकेच्या एमपीएस शाळांऐवजी यूपीएस (अर्बन प्रायमरी स्कूल) शाळांसाठी अर्ज केला असता तर ते सर्व शिक्षक पात्र ठरले असते, अशी प्रतिक्रिया महापौर किशोरी पेडणेकर यांनी दिली.

मराठी भाषक उमेदवारांवर अन्याय होऊ नये म्हणून त्यांना ‘यूपीएस’ शाळांमध्ये सामावून घेता येऊ शकते का याची चाचपणी केली जाईल, असे महापौरांनी सांगितले. तसेच काही जण शिवसेनेला बदनाम करण्यासाठी वाद उकरून काढत असून त्यामुळे उमेदवारांचे नुकसान होईल, असेही महापौर पेडणेकर म्हणाल्या.

दरम्यान, या संपूर्ण प्रकारामुळे आमचे नुकसान झाले आहे. नक्की चूक कोणाची त्यावरून आता आरोप-प्रत्यारोप सुरू झाले आहेत. पण आमच्यासाठी मात्र अन्य पर्यायही बंद झाले आहेत, अशी उद्विग्नता उमेदवार संगीता चव्हाण यांनी दिली आहे.

महापौरांचे नियमावर बोट.. नोकरी डावललेल्यांपैकी काही उमेदवारांनी बुधवारी महापौर किशोरी पेडणेकर यांची त्यांच्या दालनात भेट घेतली. मात्र इंग्रजी माध्यमांच्या शाळांमध्ये शिक्षक भरती करण्याबाबतचे पालिकेचे धोरण २००८ पासून असून त्यातच ही इंग्रजी भाषेची अट आहे आणि त्यात काहीही झाले तरी बदल करता येणार नाही, असे महापौर पेडणेकर यांनी ठामपणे सांगितले. त्यामुळे या विद्यार्थ्यांची घोर निराशा झाली आहे.

First Published on February 1, 2020 3:08 am